REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravnu

07 Broj: 06-2/36-23

6. mart 2023. godine

B e o g r a d

**Z A P I S N I K**

**DEVETE SEDNICE ODBORA ZA PRAVOSUĐE, DRŽAVNU UPRAVU**

**I LOKALNU SAMOUPRAVU, ODRŽANE 23. FEBRUARA 2023. GODINE**

 Sednica je počela u 14,00 časova.

Sednicom je predsedavao Vladimir Đukanović, predsednik Odbora.

 Sednici su prisustvovali članovi Odbora: Bratimir Vasiljević, Milica Nikolić, Jovan Palalić, Svetozar Vujačić, Đorđe Komlenski, Andrijana Vasić, Dubravka Kralj, Jelena Milošević, Miodrag Gavrilović i Danijela Nestorović.

Sednici su prisustvovali i: Milija Miletić, zamenik člana Vladimira Đukanovića, Dijana Radović, zamenik člana Vladana Zagrađanina i Ujvari Žumbor, zamenik člana dr Balint Pastora.

Sednici nisu prisustvovali članovi Odbora: Dejan Šulkić, mr Nenad Tomašević, Vladimir Gajić, Borislav Novaković, Momčilo Vuksanović, prof. dr Jelena Jerinić i prof. dr Đorđe Pavićević.

Sednici je prisustvovao i Vladimir Vinš, pomoćnik ministra pravde.

Pre utvrđivanja dnevnog reda predsedavajući je obavestio prisutne da nije bilo primedbi u pisanoj formi na zapisnik sa šeste sednice Odbora, pa je stavio na glasanje, a članovi i zamenici članova Odbora su **većinom glasova** usvojili Zapisnik Šeste sednice održane 25. decembra 2022. godine.

 Predsednik Odbora je stavio na glasanje, a članovi i zamenici članova Odbora su **većinom glasova** utvrdili sledeći

D n e v n i r e d

 1. Razmatranje Predloga kandidata za izbor direktora Agencije za sprečavanje korupcije, koji je podnela ministar pravde (broj 119-35/23 od 11. januara 2023. godine);

 2. Utvrđivanje Predloga odluke o prestanku dužnosti sudije Ustavnog suda, (zahtev broj 119-215/23 od 2. februara 2023. godine).

**PRVA TAČKA:** Razmatranje Predloga kandidata za izbor direktora Agencije za sprečavanje korupcije, koji je podnela ministar pravde (broj 119-35/23 od 11. januara 2023. godine).

Predsednik Odbora je otvorio raspravu u vezi sa ovom tačkom dnevnog reda u kojoj su učestvovali: Vladimir Vinš, Miodrag Gavrilović, Vladimir Đukanović, Svetozar Vujačić i Danijela Nestorović.

**Vladimir Vinš** je rekao da je javni konkurs za izbor direktora Agencije za sprečavanje korupcije oglašen u dnevnom listu „Politika“, 25. oktobra 2022. godine, a 26. oktobra je javni konkurs objavljen u Službenom glasniku Republike Srbije, kao i na intenet stranicama Ministarstva pravde, Agencije za sprečavanje korupcije i Pravosudne akademije.

Ukratko je opisao postupak koji je sprovoden radi izbora kandidata za direktora Agencije za sprečavanje korupcije i naglasio da je Upravni odbor Pravosudne akademije, kao nadležan za sprovođenje javnog konkursa za izbor direktora Agencije za sprečavanje korupcije prema Zakonu o sprečavanju korupcije je na sednici održanoj 14. novembra 2022. godine obrazovao dve komisije za sprovođenje javnog konkursa i to: Komisiju za izbor direktora i Žalbenu komisiju.

Istakao je da se na javni konkurs prijavilo šest učesnika: Dragan Sikimić, dr Kosta Sandić, Vasilija Brocić, Goran Jeftić, Dejan Damjanović i Vladimir Babić, ali da tri od navedenih učesnika nije pristupilo polaganju testa, kao bitnom uslovu za izbor kandidata i to: Vladimir Babić, Vasilija Brocić i Goran Jeftić, dok su ostala tri učesnika pristupila polaganju testa.

Rekao je da je Pravosudna akademija 20. decembra 2022. godine održala dva dela testa na kome su ocenjeni stručna osposobljenost, znanje i veštine i integritet učesnika na javnom konkursu, dok je treći deo testa koji se sastoji iz ocene programa rada direktora Agencije za sprečavanje korupcije sproveden 28. decembra 2022. godine.

Ukazao je da su svi učesnici koji su pristupili polaganju testa osvojili dovoljan broj bodova da bi bili predloženi za kandidata za direktora Agencije za sprečavanje korupcije.

Naglasio je da niko od učesnika na javnom konkursu nije podneo prigovor kao pravno sredstvo protiv odluke o postignutim rezultatima.

**Miodrag Gavrilović** je postavio pitanje da li pomoćnik ministra ima informaciju o razlozima zbog kojih tri kandidata nije pristupilo testiranju, s obzirom da to nije uobičajena situacija.

Izneo je stav da se na osnovu materijala koji je dostavljen Odboru u vezi sa predloženim kandidatima i kratkim opisom sprovedenog postupka za izbor kandidata za direktora Agencije za sprečavanje korupcije može zaključiti da je uloga Odbora samo formalne prirode, s obzirom da članovi Odbora nisu u mogućnosti da obave razgovor sa kandidatima, kako bi se stekao jasniji utisak o kandidatima koji treba da budu predloženi Narodnoj skupštini za izbor doreltora Agencije za sprečavanje korupcije.

Uputio je sugestiju predsedniku Odbora da se omogući članovima da svoj posao obavljaju sa punom svešću o važnosti posla koji se radi u Odboru, a ne da se sednice održavaju samo kako bi bila ispunjena forma bez stvarne sadržine i predložio da predsednik Odbora zatraži da se omogući prisustvo sva tri kandidata na plenarnoj sednici na kojoj bi se omogućilo kandidatima da se u trajanju od pet minuta obrate narodnim poslanicima i iznesu svoje stavove, kao i da se omogući da im se postavljaju dodatna pitanja, kako bi bila doneta najbolja odluka lišena ličnog odnosa prema kandidatima, s obzirom da se izborom direktora Agencije bira određeni program po kome će taj organ obavljati zakonom propisane nadležnosti.

Uputio je molbu članovima Odbora da kada se razmatraju i komentarišu izveštaj ili predlozi koje podnosi Ministarstvo, pokušaju da zanemare političke programe svojih stranaka i vrše funkciju člana Odbora profesionalno i nepristrasno kako bi se obezbedila podela vlasti na zakonodavnu i izvršnu.

**Vladimir Đukanović** je izneo načelnu saglasnost sa iznetim stavom da Odbor često samo formalno učestvuje u postupcima izbora funkcionera iz svog delokruga, ali da je takav postupak propisan zakonima, zbog čega nije moguće obezbediti prisustvo kandidata na sednici Narodne skupštine.

**Vladimir Vinš** je istakao da je odredbama Zakona propisano da kandidati prezentuju svoje programe pred Komisijom za utvrđivanje liste kandidata, što je u nadležnosti Pravosudne akademije, te da prema odredbama Poslovnika Narodne skupštine nije propisano da kandidati predstavljaju svoje programe ni pred Odborom ni pred plenumom, već je predviđeno da predstavnik predlagača, u konkretnom slučaju, ministar pravde bude taj koji će dati uvodno izlaganje i predstaviti kandidate i ceo konkursni postupak.

Naglasio je da postoji snimak razgovora koji je Komisija obavila sa kandidatima, koji se nalazi na sajtu Pravosudne akademije i „You Tube“ kanalu Pravosudne akademije, a da je čak bio direktan prenos razgovora koji je Komisija obavila sa kandidatima.

**Svetozar Vujačić** je izrazio saglasnost sa diskusijom Vladimira Vinša i predsednika Odbora, ali je potvrdio da je predlog gospodina Gavrilovića opravdan, mada bi u ovom trenutku njegova realizacija bila protivna odredbama Zakona i Poslovnika.

**Miodrag Gavrilović** je pojasnio svoj predlog i ponovo izrazio mišljenje da ne bi bilo nezakonito ukoliko bi se obezbedilo prisustvo kandidata na sednici Odbora ili sednici Narodne skupštine.

**Danijela Nestorović** je ukazala na član 89. Poslovnika i konstatovala da na osnovu odredaba ovog člana Poslovnik predviđa mogućnost da kandidati učestvuju u radu na sednici Narodne skupštine, s obzirom da navedeni član propisuje da u radu na sednici Narodne skupštine, pored narodnih poslanika, učestvuju predsednik ičlanovi Vlade, ovlašćeni predstavnici drugih predlagača zakona i direktor Republičkog sekretarijata za zakonodavstvo, kao i druga lica koja predsednik Narodne skupštine pozove, te da na sednici Narodne skupštine mogu, na poziv predsednika Narodne skupštine, da prisustvujupredsednici stranih država, predsednici i članovi stranih vlada, delegacije predstavničkih tela stranih država, predstavnici međunarodnih organizacija, šefovi diplomatskih misija i drugi gosti.

Rekla je da je predsedniku Narodne skupštine od strane nekih organizacija upućen zahtev za izmenu dnevnog reda, kao i zahtev da kandidati budu pozvani da prisustvuju sednici Narodne skupštine.

Predsednik Odbora je pojasnio da kandidati mogu da budu pozvani da prisustvuju sednici Narodne skupštine, ali da oni nemaju mogućnost da se obrate narodnim poslanicima.

Kako se niko više nije javio za reč, predsednik Odbora je zaključio raspravu i predložio da Odbor konstatuje da je ministar pravde Predlog kandidata za izbor direktora Agencije za sprečavanje korupcije utvrdila, kao ovlašćeni predlagač, u skladu sa članom 13. stav 1. Zakona o sprečavanju korupcije i članom 203. stav 1. Poslovnika, te da predloži Narodnoj skupštini da razmotri ovaj predlog kojim su predloženi: Dejan Damnjanović, Dragan Sikimić i dr Kosta Sandić i donese odluku o izboru direktora Agencije za sprečavanje korupcije.

Članovi i zamenici članova Odbora su **većinom** glasova prihvatili navedeni predlog.

Predsednik Odbora je predložio da za izvestioca Odbora na sednici Narodne skupštine bude određen Vladimir Đukanović, predsednik Odbora.

Članovi i zamenici članova Odbora su **većinom** glasova prihvatili navedeni predlog.

**DRUGA TAČKA:** Utvrđivanje Predloga odluke o prestanku dužnosti sudije Ustavnog suda, (zahtev broj 119-215/23 od 2. februara 2023. godine).

Predsednik je obavestio prisutne da su Visoki savet sudstva i Državno veće tužilaca, kao ovlašćeni predlagači, u skladu sa članom 174. stav 3. Ustava RS, podneli Narodnoj skupštini zahtev za odlučivanje o prestanku dužnosti sudije Ustavnog suda Lidiji Đukić zbog ispunjenja zakonom propisanih uslova za starosnu penziju, dana 16. juna 2023. godine, nakon što su na zajedničkoj sednici održanoj 30. januara 2023. godine, na osnovu člana 14. stav 4. Zakona o Ustavnom sudu, doneli Odluku o pokretanju postupka za prestanak dužnosti sudije Ustavnog suda Lidiji Đukić.

Predsednik odbora je otvorio raspravu u vezi sa ovom tačkom dnevnog reda, pa kako se niko nije javio za reč, predsednik Odbora je zaključio raspravu i predložioda Odbor utvrdi Predlog odluke o prestanku dužnosti sudije Ustavnog suda Lidiji Đukić, dana 16. juna 2023. godine, usled ispunjavanja zakonom propisanih uslova za starosnu penziju i uputi ga Narodnoj skupštini na usvajanje.

 Članovi i zamenici članova Odbora su **jednoglasno** prihvatili navedeni predlog.

 Predsednik Odbora je predložio da za izvestioca Odbora na sednici Narodne skupštine bude određen Vladimir Đukanović, predsednik Odbora.

 Članovi i zamenici članova Odbora su **većinom** glasova prihvatili navedeni predlog.

Sednica je završena u 14,30 časova.

 SEKRETAR PREDSEDNIK

Sanja Pecelj Vladimir Đukanović